Georg von Tiesenhausen

Georg von Tiesenhausen (surnud 2. oktoobril 1530) oli Tallinna piiskop 1525–1530 ja Saare-Lääne piiskop 1527–1530.

Tiesenhausen pärines Riia peapiiskopkonna vasallide seast. Tema isa oli kas Ērgļi (Erlaa) mõisnik Detlef von Tiesenhausen või Vietalva (Fehteln) isand Christoffer von Tiesenhausen. Ta immatrikuleeriti 1515 Rostocki ülikoolis ning sai sealt aprillis 1517 magister artium'i kraadi. Ta oli Saare-Lääne toomhärra, 5. märtsil 1523 on teda teadaolevalt esmakordselt nimetatud toompraostiks, kellena teda on nimetatud ka 1525. aastal. Lisaks oli Tiesenhausen ka Tallinna toomhärra.

17. märtsil 1525 valiti Tiesenhausen Tallinna piiskopiks, paavst kinnitas ta ametisse 21. juulil 1525; siis oli ta veel ka Saare-Lääne toompraost. 4. mail 1527 valiti ta ka Saare-Lääne piiskopiks, paavst kinnitas ta piiskopkonna administraatorina sama aasta 20. mail ning 30. oktoobril sai ta riigivürsti regaalid nii Tallinna kui ka Saare-Lääne piiskopina. Läänemaa rüütelkond andis talle kuulekusvande aga alles 4. veebruaril 1528, samal ajal, kui ta laiendas märgatavalt oma vasallide privileege.  

Georg von Tiesenhausen suri 2. oktoobril 1530 õhtul kella 20 paiku Kuressaares ja maeti 8. oktoobril Haapsalus. Sama aasta 6. novembril andis paavst talle loa kanda korraga nii Saare-Lääne kui ka Tallinna piiskopi ametinimetust, teadmata, et ta oli juba surnud.

Vaata ka
Tiesenhausen

Viited

Välislingid
Väljavõte Eestimaa rüütelkonna genealoogilisest käsiraamatust, 2 osa, 2 köide: Görlitz 1930, lk 409

Saare-Lääne piiskopid
Tallinna piiskopid
Georg
Rostocki Ülikooli vilistlased
Surnud 1530